Կապանի օդակայանը բացուել է 1972-ին: Նախապէս թռիչքներ կատարուել են նաեւ 1940-ականներին: ՝՝Եաք-40՝՝ տիպի օդանաւի տոմսի արժէքը, ինչպէս պատմում են կապանցիները, 7-10 ռուբլի էր: 1970-80-ականներին խորհրդային 1 ռուբլին հաւասար էր մօտ 1,4 տոլարի, այսինքն` տոմսն արժէր 10-14 տոլար: Այսօր քսան հազար դրամը հաւասար է 42 տոլարի: Բնականաբար, այնպէս չէ, որ տոլարն այս ընթացքում արժէքային փոփոխութիւն չի կրել, առկայ է նաեւ խորհրդային եւ ներկայիս հայաստանեան տնտեսութիւնների սարուձորի տարբերութիւնը. միայն մէկ օրինակ` վառելանիւթը, որը մեզանում տոմսի գնի ձեւաւորման կարեւորագոյն բաղադրիչներից է, հայկական ընկերութիւնները ձեռք են բերում արտերկրից, բան մը որ չկար Խ.Միութիւնում: Կայ նաեւ նոյն տարածութիւնն անցնող երկու օդանաւերի` 27-40 հոգի տեղաւորող ՝՝Եաք-40՝՝-ի ու 15-19 հոգու համար նախատեսուած ՝՝L-410՝՝-ի ծախս-օգուտի տարբերութիւնը: Այդուհանդերձ, զուտ ուղեւորի գրպանի համար տարբերութիւնը նախկինի ու ներկայի միջեւ շօշափելի է: